Pont treuzvourzher Naoned

Pont treuzvourzher Naoned a oa bet savet e 1903 ha diskaret e 1958. Ur savadur dreist al Liger e Naoned e oa, bet treset gant an tisavour Ferdinand Arnodin. Ar pont treuzvourzher-se a aotree tremen a-dreuz ar vrec'h Madeleine, e-kichen ar pont Anna Vreizh a vremañ, etre Kae ar Foz hag Enez Prad an Dug, el lec'h m'edo ar chanterioù sevel bigi, en o zouez Atalieroù ha Chanterioù Breizh, bet krouet gant Eugène Guillet de La Brosse. Istor Emdroadur ha raktresoù Gant diorren ar chanterioù bigi hag ar fed ma oa troc'het al Liger e veze diaes a-wechoù d'ar vicherourien ha d'ar marc'hadourezhioù treuziñ etre an daou ribl. Ne oa ket bet posupl sevel ur pont a drofe abalamour da natur dic'hortoz ar stêr. Soñjet e oa bet sevel un tunel, met ne oa ket posubl ivez abalamour ma oa an danzouar savet diwar traezh ha mein. Ret e oa bet ivez dilezel raktres ur pont difiñv abalamour ma ranke kalz bigi-dre-lien tremen c'hoazh : ret e vije bet sevel ur pont hir-kenañ gant krapennoù mont e-barzh, ha neuze distrujañ savadurioù. Kavet e voe un diskoulm gant ijinadenn ar pont treuzvourzher e porzh Bilbao, en Euskadi, etre 1888 ha 1893. Galvet e voe neuze Ferdinand Arnodin, en doa nevez savet ar pont treuzvourzher-se gant Alberto de Palacio. Fin ar pont treuzvourzher Nebeutoc'h a dud a zo bet oc'h implijout ar pont treuzvourzher goude an Eil Brezel-bed, ha dreist-holl goude ma oa bet echuet stankañ ul lodenn eus skourroù al Liger. E penn-kentañ ar bloavezhioù 1950 e voe klasket lakaat ar pont treuzvourzher war roll ar savadurioù istorel evit e wareziñ met c'hwitañ a reas an taol. Echuet e voe treuziñ gant ar pont d'ar 1añ a viz Genver 1955, goude bezañ bet implijet e-pad 52 vloaz. Kroget e voe da zistrujañ ar pont treuzvourzher adalek an 21 a viz Mae 1958. Keleier ha dazont Ar pezh a chom hiziv-an-deiz Un nebeud elfennoù eus ar pont kozh a c'heller gwelet hiziv-an-deiz c'hoazh, a bep tu eus al Liger : elfennoù eus diazez mañsonerezh ar peulioù ha barrennoù metal. Ur blakenn a zo bet staliet ouzh kornôg-reter Pont Anna Vreizh.